Burjassot celebra la XXXVI Setmana dels Majors, del 6 al 10 de maig
2025-07-24

Ja està tot preparat perquè les persones majors de Burjassot gaudisquen d’uns dies plens d’activitats pensades per a ells en els quals allò més important serà tindre ganes de passar-ho bé i gaudir de totes els actes programats dins de la XXXVI Setmana dels Majors.

Una setmana que arriba de la mà de la Regidoria de Majors de l’Ajuntament de Burjassot, dirigida per Mª Ángeles Navarro,  amb el suport i el treball del Servei de Dinamització de la Tercera Edat de l’Ajuntament de Burjassot.

Les activitats començaran el 6 de maig, a les 9.45 hores, en la Vila del Pilar, on hi haurà una exhibició del taller de gerontogimnàstica. A la vesprada, en el centre social La Granja, Pilar Gómez Herrero oferirà un recital de poesia amb música en directe. Serà a les 18.30 hores.

El dimarts 7 de maig, també hi haurà activitats al matí i a la vesprada. Pel matí, a les 11.00 hores, la cita serà en el centre social Tierno Galván, on s’impartirà un seminari sobre els beneficis de l’envelliment actiu i les estratègies per a no caure en el sedentarisme. A la vesprada, a les 17.30 hores, el punt de trobada serà la Vila del Pilar, on tindrà lloc l’actuació de María José i Sonia Armela amb un repertori de cançó espanyola. L’entrada és gratuïta fins a completar aforament.

En l’equador de la setmana, el dimecres 8 de maig, tindrà lloc el tradicional dinar de germanor en la Vila del Pilar, a càrrec de la Junta Directiva del centre i la col·laboració de l’Ajuntament. En este cas, és necessari realitzar una aportació de 4€ que es podrà fer a partir del dimarts 30 d’abril en eixe centre social, els dimarts i dijous de 10.00 a 12.00 hores. L’aforament és de 300 persones.

L’exhibició del taller de sevillanes i la masterclass de rumba, el dijous 9 de maig a les 11.00 hores iniciaran els actes del dia en la Vila del Pilar on, de la vesprada, sobre les 17.30 hores, s’interpretarà el sainet valencià Taronchers de Corbera, a càrrec de la companyia de teatre Arrancapins. Com sempre, l’entrada és gratuïta fins a completar aforament.

El divendres 10 de maig, a partir de les 17 h, el ball i el berenar per a totes i tots els assistents posaran el fermall final a esta especial Setmana dels Majors en la Vila del Pilar . En este cas, és necessari inscriure’s, els dimarts i dijous en la Vila del Pilar, de 10.00 a 12.00 hores. L’aforament és de 300 persones.